**ΠΡΟΣΚΛΗΣΗ ΕΚΔΗΛΩΣΗΣ ΕΝΔΙΑΦΕΡΟΝΤΟΣ**

Οι Σχολές Αρχιτεκτόνων Μηχανικών, Πολιτικών Μηχανικών, Αγρονόμων Τοπογράφων Μηχανικών, Μηχανολόγων Μηχανικών και Εφαρμοσμένων Μαθηματικών και Φυσικών Επιστημών του ΕΜΠ, με τη διοικητική υποστήριξη της Σχολής Αρχιτεκτόνων Μηχανικών, οργανώνουν Διατμηματικό Πρόγραμμα Μεταπτυχιακών Σπουδών (ΔΠΜΣ), σύμφωνα με τις κείμενες διατάξεις, στο αντικείμενο: **«Αρχιτεκτονική - Σχεδιασμός του Χώρου» ,** στην κατεύθυνση Α. «Έρευνα στην Αρχιτεκτονική: Σχεδιασμός − Χώρος – Πολιτισμός» και στην κατεύθυνση Β. «Πολεοδομία και Χωροταξία». Αντίστοιχα, οι Μεταπτυχιακές Σπουδές οδηγούν στη λήψη Μεταπτυχιακού Διπλώματος Ειδίκευσης (ΜΔΕ) στις κατευθύνσεις Α΄: «Έρευνα στην Αρχιτεκτονική: Σχεδιασμός – Χώρος – Πολιτισμός» με ειδίκευση Α1 στην Γνωσιολογία της Αρχιτεκτονικής ή με ειδίκευση Α2 στα Προωθημένα Ζητήματα Αρχιτεκτονικού Σχεδιασμού.

Β’: «Πολεοδομία και Χωροταξία»

Στο ΔΠΜΣ γίνονται δεκτοί/-ές διπλωματούχοι Μηχανικοί Τμημάτων του ΕΜΠ ή άλλων αντιστοίχων Τμημάτων ΑΕΙ της χώρας ή ισοτίμων Τμημάτων ΑΕΙ της αλλοδαπής. Επίσης, γίνονται δεκτοί/-ές και απόφοιτοι ισοτίμων Τμημάτων συγγενούς γνωστικού αντικειμένου της ημεδαπής ή της αλλοδαπής από θετικές ή τεχνολογικές κατευθύνσεις, σε ποσοστό επί των εισαγομένων σπουδαστών/-τριών καθοριζόμενο από την Ειδική Διατμηματική Επιτροπή (ΕΔΕ) και για τους οποίους η απόκτηση του ΜΔΕ ή και ΔΔ δεν συνεπάγεται και την απόκτηση του βασικού διπλώματος του ΕΜΠ. Με τον ίδιο ως άνω περιορισμό, γίνονται κατ’ αρχήν δεκτές προς εξέταση αιτήσεις υποψηφιότητας κατόχων τίτλων σπουδών λοιπών Τμημάτων, σύμφωνα με τα προβλεπόμενα στις ισχύουσες διατάξεις. Ειδικά για την κατεύθυνση Α με ειδίκευση Α2 διευκρινίζεται ότι γίνονται δεκτοί/-ές μόνο απόφοιτοι Αρχιτεκτονικών Σχολών.

Οι εγγραφές στο ΔΠΜΣ πραγματοποιούνται κατά το δεύτερο δεκαπενθήμερο του Σεπτεμβρίου. Τα μαθήματα αρχίζουν την πρώτη εβδομάδα του Οκτωβρίου. Για την απόκτηση του ΜΔΕ απαιτείται η παρακολούθηση και επιτυχής εξέταση σε οκτώ (8) μαθήματα κατανεμημένα σε δύο (2) εξάμηνα και, στη συνέχεια, η εκπόνηση μεταπτυχιακής εργασίας. Η ελάχιστη χρονική διάρκεια για την απόκτηση του ΜΔΕ ορίζεται στα τρία (3) εξάμηνα και η μέγιστη στα τέσσερα (4). Η παρακολούθηση των μαθημάτων και η συμμετοχή στις συναφείς εργασίες είναι υποχρεωτική.

Οι ενδιαφερόμενοι/-ες πρέπει να υποβάλλουν **από τις 11 μέχρι τις 25 Μαΐου 2017** και κατά τις ώρες εξυπηρέτησης κοινού (Δευτέρα έως Πέμπτη και ώρα 12:00 με 14:00) στην αντίστοιχη Επιστημονική Γραμματεία τα εξής δικαιολογητικά:

1. Αίτηση σε ειδικό έντυπο, που υπάρχει στην ιστοσελίδα της Σχολής.
2. Αντίγραφο διπλώματος ή πτυχίου συνοδευόμενο από το αντίστοιχο πιστοποιητικό αναλυτικής βαθμολογίας, ή στοιχεία από τα οποία προκύπτει ότι αναμένεται η αποφοίτησή τους μέχρι το πέρας των εγγραφών στο ΔΠΜΣ κατά το δεύτερο δεκαπενθήμερο του Σεπτεμβρίου 2017, καθώς και βεβαίωση ισοτιμίας από τον ΔΟΑΤΑΠ όταν απαιτείται.
3. Πλήρες βιογραφικό σημείωμα, το οποίο θα περιλαμβάνει οπωσδήποτε στοιχεία για τις σπουδές, την ερευνητική ή και επαγγελματική δραστηριότητα των υποψηφίων, καθώς και εκπονηθείσες ερευνητικές εργασίες και δημοσιεύσεις. Το βιογραφικό σημείωμα στην κατεύθυνση Α’ θα πρέπει να συνοδεύεται με αναλυτικό υπόμνημα επιστημονικού έργου (δείγματα εργασίας θεωρητικής/εφαρμοσμένης).
4. Δοκίμιο, έκτασης το πολύ 1000 λέξεων, το οποίο θα πρέπει να επικεντρώνεται στις θεματικές ενότητες της κατεύθυνσης προτίμησης των υποψηφίων. Στο δοκίμιο αυτό θα πρέπει να αναπτύσσονται:
* Τα προσωπικά ερευνητικά ενδιαφέροντα των υποψηφίων.
* Τα βασικά ερωτήματα και οι ερευνητικοί στόχοι που επιθυμούν οι υποψήφιοι/-ες να καλύψουν κατά τη διάρκεια των σπουδών τους στο πλαίσιο του ΔΠΜΣ, καθώς και μια πρόταση μεθοδολογικής προσέγγισης αυτών των ερωτημάτων και ερευνητικών στόχων. Το δοκίμιο θα πρέπει να τεκμηριώνεται με τις αναγκαίες βιβλιογραφικές αναφορές.
* Σκέψεις των υποψηφίων για τον τρόπο αξιοποίησης του ΔΠΜΣ σε σχέση με τα επιστημονικά/ερευνητικά τους ενδιαφέροντα.
1. Τεκμηρίωση επαρκούς γνώσης μιας τουλάχιστον ξένης γλώσσας (για τους αλλοδαπούς και της ελληνικής).
2. Δύο συστατικές επιστολές.
3. Μια φωτοτυπία της αστυνομικής ταυτότητας.
4. Μια πρόσφατη φωτογραφία.

Για την επιλογή των Μεταπτυχιακών Σπουδαστών/-τριών θα ληφθούν υπόψη ο γενικός βαθμός διπλώματος, η επίδοση στα συναφή προς το ΔΠΜΣ προπτυχιακά μαθήματα και στη διπλωματική εργασία, η γνώση ξένων γλωσσών, η τυχόν υπάρχουσα ερευνητική δραστηριότητα και επαγγελματική εμπειρία, η ποιότητα του δοκιμίου και οι συστατικές επιστολές. Οι καταρχήν αποδεκτοί/-ές υποψήφιοι/-ες δύναται να κληθούν σε συνέντευξη από τα μέλη της ΕΔΕ του ΔΠΜΣ.

Ο αριθμός εισακτέων ορίζεται στον αριθμό των τριάντα (30) κατ’ ανώτατο όριο, ανά κατεύθυνση.

Πληροφορίες και έντυπα αιτήσεων παρέχονται από τις Επιστημονικές Γραμματείες του ΔΠΜΣ (Πατησίων 42, κτήριο Τοσίτσα, 1ος όροφος, **Κατεύθυνση Α΄:** αίθ. Τ104 Β, τηλ. 210 772 2250, e-mail salexandropoulou@arch.ntua.gr **Κατεύθυνση Β΄:** αίθ. Τ104 Α, τηλ. 210 772 3806, e-mail fvlastou@arch.ntua.gr και την ιστοσελίδα της Σχολής ([www.arch.ntua.gr](http://www.arch.ntua.gr)).

**Αθήνα, 2 Μαΐου 2017**

**Ο Διευθυντής του ΔΠΜΣ**

**Γ. Παρμενίδης, Καθηγητής ΕΜΠ**